b'\n_START_ARTICLE_\nStephen Colbert\n_START_SECTION_\nSopar de corresponsals de la Casa Blanca\n_START_PARAGRAPH_\nEl 26 d\'abril de 2006, Colbert va apar\xc3\xa8ixer com el principal divertiment del Sopar de l\'Associaci\xc3\xb3 de Corresponsals de la Casa Blanca, al Hilton Washington Hotel de Washington, DC. L\'actuaci\xc3\xb3 de Colbert va consistir en un discurs de 16 minuts realitzats des d\'un podi i un v\xc3\xaddeo de 7 minuts, i va ser transmesa en viu per la televisi\xc3\xb3 per cable als Estats Units, als canals C-SPAN i MSNBC._NEWLINE_Parat a pocs metres de George Bush, davant d\'un p\xc3\xbablic de celebritats, pol\xc3\xadtics i membres de la premsa de la Casa Blanca, Colbert va escenificar una controvertida rutina en contra del president i els mitjans. Colbert va parlar interpretant el seu personatge del popular programa de Comedy Central,The Colbert Report, que \xc3\xa9s una par\xc3\xb2dia de comentaristes conservadors com Bill O\'Reilly i Sean Hannity._NEWLINE_Va brindar un mon\xc3\xb2leg corrosiu, d\'alt contingut pol\xc3\xadtic i totalment q\xc3\xbcestionador de les pol\xc3\xadtiques de l\'administraci\xc3\xb3 republicana, en particular de la invasi\xc3\xb3 de l\'Iraq de 2003. La seva presentaci\xc3\xb3 va ser aplaudida per gran part de la poblaci\xc3\xb3 nord-americana i r\xc3\xa0pidament es va convertir en un fenomen de difusi\xc3\xb3 a internet.\n_START_SECTION_\nColbert i la Viquip\xc3\xa8dia\n_START_PARAGRAPH_\nColbert va provocar un paradigm\xc3\xa0tic cas de vandalisme massiu a la Viquip\xc3\xa8dia, a conseq\xc3\xbc\xc3\xa8ncia de la crida a la participaci\xc3\xb3 que va fer en una secci\xc3\xb3 del seu programa The Colbert Report que va titular Wikiality: Despr\xc3\xa9s d\'alguns gags referint-se a la possibilitat de canviar la ubicaci\xc3\xb3 d\'estats i pa\xc3\xafsos en les seves respectives definicions de la Viquip\xc3\xa8dia, va animar els telespectadors a modificar l\'entrada \'elefant\' perqu\xc3\xa8 const\xc3\xa9s que, en lloc de disminuir, la poblaci\xc3\xb3 de l\'elefant afric\xc3\xa0 s\'havia triplicat. Com a resultat immediat, fins a vint entrades de la Viquip\xc3\xa8dia en angl\xc3\xa8s que feien refer\xc3\xa8ncia a elefants van ser bloquejades pels seus administradors, o b\xc3\xa9 van passar a estat de semi-protegides (nom\xc3\xa9s modificables per usuaris registrats amb un m\xc3\xadnim d\'antiguitat).\n_START_SECTION_\nVida privada\n_START_PARAGRAPH_\nEncara que segons les seves pr\xc3\xb2pies paraules no era molt pol\xc3\xadtic abans d\'integrar l\'elenc de The Daily Show, Colbert s\'autodescriu com a Dem\xc3\xb2crata. En una entrevista al Kennedy School of Government del Harvard Institute of Politics, declar\xc3\xa0 que "no tinc problemes amb els Republicans, sin\xc3\xb3 nom\xc3\xa9s amb les pol\xc3\xadtiques dels Republicans." \xc3\x89s un cat\xc3\xb2lic practicant, i professor d\xe2\x80\x99escoles cat\xc3\xb2liques dominicals._NEWLINE_Colbert viu a Montclair (Nova Jersey), amb la seva dona Evelyn McGee-Colbert, qui va apar\xc3\xa8ixer amb ell en un episodi de Strangers with Candy com la seva mare. Tamb\xc3\xa9 va tenir un cameo com a infermera en el cap\xc3\xadtol pilot de la s\xc3\xa8rie, i va apar\xc3\xa8ixer en els cr\xc3\xa8dits (com la seva dona, Clair) de la pel\xc2\xb7l\xc3\xadcula Strangers with Candy. El matrimoni t\xc3\xa9 tres fills: Madeline, Peter, i John, tots han aparegut a The Daily Show. No obstant aix\xc3\xb2 Colbert prefereix que els seus fills no vegin el programa, The Colbert Report, dient que, "Els nens no poden entendre la ironia o el sarcasme, i no vull que em percebin com a insincer".'